**MINISTARSTVO HRVATSKIH BRANITELJA**

**IZVJEŠĆE O PROVEDBI**

**ZAKONA O OSOBAMA NESTALIM U DOMOVINSKOM RATU**

**ZA 2022. GODINU**

Sadržaj

[**Uvod** 2](#_Toc65247719)

### Traženje nestalih i smrtno stradalih osoba u Domovinskom ratu za koje nije poznato mjesto ukopa

[1.1. Pokretanje postupka traženja osobe nestale u Domovinskom ratu 2](#_Toc65247720)

[1.2. Prikupljanje saznanja o osobama nestalim u Domovinskom ratu te pojedinačnim i masovnim grobnicama 3](#_Toc65247721)

[1.3. Terenske aktivnosti i ekshumacija posmrtnih ostataka 3](#_Toc65247722)

[1.4. Obrada i identifikacija posmrtnih ostataka 5](#_Toc65247723)

[1.5. Završetak postupka traženja 7](#_Toc65247724)

[1.6. Pogrebna skrb 7](#_Toc65247725)

1. **Evidencije**

2.1. Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa ………………………………………….. 7

[2.2. Evidencija o ekshumiranim, identificiranim i neidentificiranim posmrtnim ostacima 8](#_Toc65247728)

1. **Suradnja s drugim državama, međunarodnim organizacijama i udrugama**

[3.1. Suradnja s drugim državama 8](#_Toc65247730)

[3.2. Suradnja s međunarodnim organizacijama i mehanizmima 10](#_Toc65247731)

[3.3. Suradnja s udrugama 12](#_Toc65247732)

**Utrošak financijskih sredstava** ……………………………………………………………….. 13

**Zaključak** ……………………………………………………………………………………… 13

## Uvod

Naglašavajući svoju bezuvjetnu predanost i posvećenost rješavanju pitanja nestalih i smrtno stradalih osoba u Domovinskom ratu za koje nije poznato mjesto ukopa, Republika Hrvatska je putem Ministarstva hrvatskih branitelja (u daljnjem tekstu: *Ministarstvo*) kao nositelja te drugih nadležnih tijela, u razdoblju od 1. siječnja do 31. prosinca 2022. godine nastavila s provedbom aktivnosti traženja, sukladno Zakonu o osobama nestalim u Domovinskom ratu („Narodne novine“, broj 70/19.) (u daljnjem tekstu: *Zakon*).

Ministarstvo je, u izvještajnom razdoblju, nastavilo prikupljati saznanja o nestalim i smrtno stradalim osobama u Domovinskom ratu za koje nije poznato mjesto ukopa te pojedinačnim i masovnim grobnicama, iz svih raspoloživih izvora. Temeljem tih saznanja provedene su terenske aktivnosti te obrada pronađenih kao i ranije ekshumiranih neidentificiranih posmrtnih ostataka, s ciljem njihove identifikacije.

Budući da je ključna prepreka učinkovitijem rješavanju ovoga pitanja nedostatak točnih, potpunih i vjerodostojnih informacija o mjestima prikrivenih grobnica, Ministarstvo ustraje na preuzimanju odgovornosti i provedbi obveza u području bilateralne suradnje s nadležnim tijelima za traženje nestalih osoba Bosne i Hercegovine, Crne Gore i, osobito, Republike Srbije. Također, Ministarstvo je dalo punu i konstruktivnu potporu multilateralnom mehanizmu (uspostavljenom 2018. godine), radi rješavanja slučajeva od zajedničkog interesa kao i unaprjeđenja metodologije rada uopće.

Iako je prvenstveno samostalnim naporima nadležnih tijela Republike Hrvatske riješena većina slučajeva nestalih osoba, u izvještajnom razdoblju je nastavljena suradnja s međunarodnim organizacijama u projektima koji mogu pridonijeti učinkovitosti procesa traženja nestalih osoba. Prvenstveno se ističe suradnja s Međunarodnom komisijom za nestale osobe i Međunarodnim odborom Crvenoga križa.

Osobiti interes Ministarstva su obitelji nestalih i smrtno stradalih osoba u Domovinskom ratu za koje nije poznato mjesto ukopa. Vodeći se istim ciljem – pronalaskom njihovih nestalih članova, postignuto je zajedništvo u odnosu s obiteljima nestalih i smrtno stradalih osoba za koje nije poznato mjesto ukopa i udrugama koje ih okupljaju. U izvještajnom razdoblju je nastavljena iznimna suradnja i partnerski odnos s udrugama koje okupljaju obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

Uz navedeno, s ciljem prevladavanja ključnih prepreka u procesu traženja, odnosno ublažavanja njihovih učinaka, nastavljena su ulaganja radi daljnjeg unaprjeđenja cjelokupnog sustava te metodologije rada, u području prikupljanja saznanja o nestalim osobama, provedbe terenskih istraživanja te obrade i identifikacije posmrtnih ostataka.

1. **TRAŽENJE NESTALIH I SMRTNO STRADALIH OSOBA U DOMOVINSKOM RATU ZA KOJE NIJE POZNATO MJESTO UKOPA**

## Pokretanje postupka traženja osobe nestale u Domovinskom ratu

Zahtjev za pokretanje postupka traženja nestalih i smrtno stradalih osoba u Domovinskom ratu za koje nije poznato mjesto ukopa, sukladno čl. 8. Zakona, podnosi se Ministarstvu izravno ili putem Hrvatskog Crvenog križa, Međunarodnoga odbora Crvenoga križa ili društva Crvenoga križa ili Crvenog polumjeseca u državi u kojoj podnositelj zahtjeva prebiva. Zahtjev je moguće podnijeti i u diplomatsko-konzularnim predstavništvima Republike Hrvatske.

U izvještajnom razdoblju zaprimljeno je 13 novih zahtjeva za traženje, koji su upućeni na prethodnu provjeru. Temeljem nalaza provjere, utvrđeno je kako su za **devet (9)** **zahtjeva za traženje** (od kojih se tri odnose na nestale osobe, a šest na smrtno stradale osobe za koje nije poznato mjesto ukopa), ispunjeni uvjeti iz čl. 11. Zakona te su uvršteni u službene evidencije Ministarstva.

## Prikupljanje saznanja o osobama nestalim u Domovinskom ratu te pojedinačnim i masovnim grobnicama

Prikupljanje saznanja o nestalim osobama i prikrivenim mjestima masovnih i pojedinačnih grobnica najznačajnija je aktivnost, budući da o točnosti i vjerodostojnosti tih saznanja ovisi učinkovitost cjelokupnog procesa traženja. Zbog povezanosti pitanja nestalih osoba s počinjenim ratnim zločinima i drugim kaznenim djelima, kao i zbog proteka vremena, prikupljanje saznanja o sudbini nestalih osoba i mjestima ukopa njihovih posmrtnih ostataka najsloženiji je segment u procesu traženja nestalih osoba.

Ministarstvo, kao koordinacijsko tijelo, prikuplja saznanja iz svih raspoloživih izvora: ponajprije od nadležnih tijela Republike Hrvatske (Ministarstva unutarnjih poslova, sigurnosno – obavještajnih agencija), samostalno i putem područnih ispostava, suradnjom s nadležnim tijelima drugih država, međunarodnim organizacijama i udrugama.

Međuresorna suradnja je ključni mehanizam u procesu traženja čijem je osnaživanju pridonio i Zakon, kojim su određena nadležna tijela i njihove zadaće te jasno i jednoznačno propisane obveze drugih nadležnih tijela u procesu traženja nestalih osoba, čime je osigurano usklađeno planiranje i djelovanje, prevladavanje administrativnih prepreka te pravodobno i jednoznačno informiranje.

Radi koordinacije prikupljanja saznanja putem međuresorne suradnje, u izvještajnom razdoblju dodatno je intenziviran rad *Radne skupine za prikupljanje saznanja o nestalim osobama i neregistriranim grobnim mjestima*, sastavljene od predstavnika Ministarstva, Ministarstva unutarnjih poslova, sigurnosno - obavještajnih agencija i Državnog odvjetništva Republike Hrvatske, uz čiji se doprinos na dnevnoj razini prikupljaju, razmjenjuju i raščlanjuju relevantna saznanja.

Provedbom tih aktivnosti, u razdoblju od 1. siječnja do 31. prosinca 2022. godine, sukladno čl. 14. Zakona, Ministarstvo je prikupilo i objedinilo saznanja o **70 mogućih mjesta** prikrivenih masovnih i pojedinačnih grobnicana ranije okupiranim područjima Republike Hrvatske.

## Terenske aktivnosti i ekshumacije posmrtnih ostataka

Ministarstvo je, temeljem prikupljenih saznanja iz točke 1.2. ovoga Izvješća, organiziralo i koordiniralo provedbom terenskih istraživanja i ekshumacija posmrtnih ostataka. U provedenim aktivnostima, sukladno čl. 18. i 19. Zakona te općim propisima - Zakon o kaznenom postupku („Narodne novine“, br. 152/08., 76/09., 80/11., 121/11., 91/12., 143/12., 56/13., 145/13., 152/14., 70/17., 126/19., 130/20. i 80/22.), Zakon o sustavu državne uprave („Narodne novine“, broj 66/19.) i dr., obavljajući zadaće iz svoje nadležnosti, uz Ministarstvo i značajnu informacijsku potporu Ministarstva unutarnjih poslova i sigurnosno-obavještajnih agencija, sudjelovali su: Ministarstvo obrane, nadležna županijska državna odvjetništva i sudovi te znanstveno-medicinske ustanove.

U izvještajnom razdoblju provedeno je terensko istraživanje, uključujući **probna iskapanja na 76 mjesta** na području 10 županija, za koja su prikupljena saznanja ukazivala kako se radi o mogućim mjestima masovnih i pojedinačnih grobnica. Probnim iskapanjima navedenih lokacija, u ukupnom trajanju od 173 radna dana, obrađeno je 70.485 m2 površine. Pritom, najopsežnije aktivnosti koje su rezultirale pronalaskom grobnica bile su one na području Vukovarsko-srijemske županije, u Mirkovcima i Bršadinu Požeško-slavonskoj županiji, u Kukunjevcu te Sisačko-moslavačkoj županiji, u Topuskom.

Provedenim terenskim istraživanjima na području Vukovarsko-srijemske, Sisačko-moslavačke i Požeško-slavonske županije pronađeni su i **ekshumirani posmrtni ostaci sedam (7) osoba** iz razdoblja Domovinskoga rata, koji su nakon ekshumacije prevezeni u znanstveno-medicinske ustanove radi obrade i identifikacije.

Osim toga, temeljem prikupljenih saznanja o mogućim mjestima ukopa posmrtnih ostataka i/ili dojava, ekshumirani su posmrtni ostaci tri (3) osobe za koje je u tijeku obrada klasičnim sudsko-medicinskim metodama i metodom analize DNA, kako bi se utvrdilo radi li se o slučaju nestalih ili smrtno stradalih osoba u Domovinskom ratu za koje nije poznato mjesto ukopa.

Uz navedeno, proveden je i **terenski izvid daljnjeg 21 mogućeg mjesta** masovnih i pojedinačnih grobnica za koje je u tijeku daljnja operativna obrada kako bi iste bile pripremljene za provedbu probnih iskapanja.

**Terenska istraživanja na prostoru odlagališta otpada „Petrovačka dola“ u Vukovaru**

Usporedo s navedenim aktivnostima, temeljem raspoloživih podataka, u izvještajnom razdoblju započela je provedba aktivnosti terenskog istraživanja na lokaciji odlagališta otpada „Petrovačka dola“ u Vukovaru. Riječ je o iznimno zahtjevnoj lokaciji na kojoj su radovi trajali u razdoblju od travnja do prosinca 2022. godine, ukupno 141 radni dan.

Radovi koji su se odvijali u etapama, obuhvaćali su uklanjanje i odvoz raznog otpada iz iskopa – bazena, osiguranje iskopa od urušavanja (izrada kaskada) te djelomično zatrpavanje pregledanog dijela iskopa ranije iskopanim otpadom. Provedbom radova iz iskopa – bazena izvezeno je i premješteno cca 4373 kamiona raznog otpada odnosno cca 47.118 m3 sadržaja. Najveća dubina do koje se došlo iskapanjem iznosi 13 m ispod koje se nalazi sloj čiste, netaknute zemlje.

Iako u izvještajnom razdoblju, postupanjima na obuhvaćenom prostoru odlagališta otpada, posmrtni ostaci nisu pronađeni, zbog opravdane pretpostavke kako se na lokaciji nalaze posmrtni ostaci žrtava iz Domovinskog rata, planiran je njihov nastavak u 2023. godini.

**Terenske aktivnosti i ekshumacije posmrtnih ostataka prema županijama**

1. **siječnja – 31. prosinca 2022.)**

|  |  |  |  |
| --- | --- | --- | --- |
| **Županija** | **Broj terenskih izvida** | **Broj probnih iskapanja/ekshumacija** | **Broj ekshumiranih**  **osoba** |
| Vukovarsko-srijemska | 7 | 20 | 4 |
| Osječko-baranjska | 3 | 4 | Posmrtni ostaci nisu pronađeni |
| Sisačko-moslavačka | 3 | 17 | 1 |
| Karlovačka | 1 | 3 | Posmrtni ostaci nisu pronađeni |
| Splitsko-dalmatinska | 1 | 7 | Posmrtni ostaci nisu pronađeni |
| Bjelovarsko-bilogorska | 2 | 7 | Posmrtni ostaci nisu pronađeni |
| Šibensko-kninska | - | 1 | Posmrtni ostaci nisu pronađeni |
| Virovitičko-podravska | - | 1 | Posmrtni ostaci nisu pronađeni |
| Zadarska | - | 6 | Posmrtni ostaci nisu pronađeni |
| Požeško-slavonska | 4 | 10 | 2 |
| **UKUPNO** | **21** | **76** | **7** |

## Obrada i identifikacija posmrtnih ostataka

Za potrebe obrade i identifikacije posmrtnih ostataka ekshumiranih na području Republike Hrvatske te preuzetih s područja drugih država, sukladno čl. 21. Zakona, Ministarstvo zaključuje godišnje ugovore sa znanstveno-medicinskim ustanovama: Zavodom za sudsku medicinu i kriminalistiku Medicinskoga fakulteta Sveučilišta u Zagrebu, Kliničkim bolničkim centrom Osijek, Medicinskim fakultetom Sveučilišta u Osijeku, Kliničkim bolničkim centrom Split te Nacionalnom memorijalnom bolnicom „Dr. Juraj Njavro“ Vukovar, a koje obavljaju medicinski dio poslova. Ugovori su također zaključeni i s dobavljačima pribora i reagensa koji se koriste u procesu identifikacije.

Radi identifikacije ekshumiranih posmrtnih ostataka tijekom izvještajnog razdoblja kao i neidentificiranih posmrtnih ostataka ekshumiranih u ranijem razdoblju, u izvještajnom razdoblju, na zahtjev Ministarstva, klasičnim sudsko-medicinskim metodama obrađeni su posmrtni ostaci 96 osoba, dok su u istom razdoblju metodom analize DNA uspješno obrađena 124 uzorka izuzeta iz neidentificiranih posmrtnih ostataka, pri čemu je u 49 slučajeva utvrđeno podudaranje s bazom referentnih uzoraka (preliminarni identitet). U navedene podatke uvršteni su i slučajevi koji su predmetom revizije ranije ekshumiranih neidentificiranih posmrtnih ostataka.

Temeljem nalaza zaprimljenih od znanstveno-medicinskih ustanova, Ministarstvo je u izvještajnom razdoblju organiziralo 10 završnih identifikacija posmrtnih ostataka na koje su pozvani članovi obitelji 50 preliminarno identificiranih osoba, ekshumiranih iz masovnih, pojedinačnih i asanacijskih grobnica na području Republike Hrvatske te preuzetih s područja drugih država. Identifikaciji se odazvalo 98 % pozvanih obitelji koje su potvrdile identifikaciju, a čime su u izvještajnom razdoblju **završno identificirani posmrtni ostaci 49 osoba**.

Obitelji preliminarno identificiranih osoba, temeljem naloga Ministarstva, o planiranoj identifikaciji su obaviještene posredstvom nadležnih upravnih tijela u županijama odnosno Gradu Zagrebu, Hrvatskog Crvenoga križa i Međunarodnog odbora Crvenoga križa, a u završnoj identifikaciji posmrtnih ostataka, obavljajući poslove iz svoje nadležnosti, uz Ministarstvo, sudjelovale su znanstveno-medicinske ustanove, Ministarstvo obrane te nadležna upravna tijela u županijama odnosno Gradu Zagrebu.

Identificirani posmrtni ostaci49 osoba ekshumirani su u sljedećim županijama: Vukovarsko-srijemska (19), Sisačko-moslavačka (12), Brodsko-posavska (3), Karlovačka (1), Ličko-senjska (2), Bjelovarsko-bilogorska (2), Šibensko-kninska (2), Zadarska (4), Požeško-slavonska (3) dok su posmrtni ostaci jedne (1) osobe preuzeti iz Bosne i Hercegovine.

Od 49 identificiranih osoba, za njih 41 pri Ministarstvu je bio pokrenut postupak traženja, pri čemu su se 32 osobe vodile u Evidenciji osoba nestalih u Domovinskom ratu, a devet (9) u Evidenciji smrtno stradalih osoba u Domovinskom ratu za koje nije poznato mjesto ukopa, dok za osam (8) osoba nije bio pokrenut postupak traženja te se nisu vodile u službenim evidencijama Ministarstva.

Postupajući sukladno dosadašnjoj praksi te odredbama Zakona, nakon provedenih završnih identifikacija, Ministarstvo je nadležnim pravosudnim tijelima dostavilo cjelovitu dokumentaciju o obradi i identifikaciji navedenih posmrtnih ostataka.

**Neidentificirani posmrtni ostaci**

Radi identifikacije neidentificiranih posmrtnih ostataka ekshumiranih iz pojedinačnih, masovnih i asanacijskih grobnica, sukladno čl. 25. Zakona, Ministarstvo u suradnji sa znanstveno-medicinskim ustanovama, drugim nadležnim tijelima i organizacijama provodi aktivnosti koje se sastoje u prikupljanju dodatnih podataka i saznanja o osobama nestalim u Domovinskom ratu i smrtno stradalim osobama u Domovinskom ratu za koje nije poznato mjesto ukopa, obradi posmrtnih ostataka i drugih aktivnosti radi utvrđivanja identiteta neidentificiranih posmrtnih ostataka.

Tako su u izvještajnom razdoblju poduzete, odnosno nastavljene sljedeće aktivnosti:

* Sustavna revizija prethodno ekshumiranih neidentificiranih posmrtnih ostataka te njihova ponovna obrada primjenom najsuvremenije metodologije;
* Raščlamba podataka iz zaprimljene dokumentacije i postojećega gradiva Uprave za zatočene i nestale temeljem kojih se dolazilo do pretpostavke o mogućim preliminarnim identitetima žrtava;
* Prikupljanje podataka o neidentificiranim posmrtnim ostacima, u suradnji s drugim tijelima, udrugama i obiteljima te postupanje prema prikupljenim saznanjima;
* Provedba Zajedničkog projekta identifikacija metodom analize DNA s Međunarodnom komisijom za nestale osobe.

Također, budući da je preduvjet identifikaciji metodom analize DNA raspolaganje dostatnim referentnim uzorcima, provedena je akcija prikupljanja krvnih uzoraka od krvnih srodnika nestalih i smrtno stradalih osoba za koje nije poznato mjesto ukopa, a za koje nisu prikupljeni (dostatni) referentni uzorci. Akcija prikupljanja krvnih uzoraka, temeljem prikupljenih podataka o prebivalištu/boravištu članova obitelji, provedena je u razdoblju od 4. lipnja do 20. srpnja 2022. godine. Prema planu, prikupljanje krvnih uzoraka provedeno je u prostorima: 10 područnih odjela Ministarstva hrvatskih branitelja, 8 gradskih društava Hrvatskog Crvenoga križa i 3 znanstveno-medicinske ustanove, dok su članovima obitelji koji nisu bili u mogućnosti osobno doći na mjesta organiziranog prikupljanja, uzorci krvi uzeti putem mobilnoga tima na kućnim adresama.

Provedenom akcijom **prikupljeni su krvni uzorci od 138 članova obitelji** koji se odnose na 86 nestalih i smrtno stradalih osoba. Pritom, uzorci od 92 člana obitelji uzeti su u mjestima organiziranog prikupljanja, dok su uzorci od 46 članova obitelji uzeti putem mobilnoga tima na kućnim adresama. Svi uzorci obrađeni su metodom analize DNA u laboratorijima u Zagrebu, Splitu i Osijeku, a njihova usporedba s nalazima obrade neidentificiranih posmrtnih ostataka do, kraja izvještajnoga razdoblja, rezultirala je identifikacijom 19 posmrtnih ostataka. Aktivnosti usmjerene na prikupljanje referentnih uzoraka nastaviti će se i u predstojećem razdoblju.

Zbog potrebe za unapređenjem metodologije u području obrade i identifikacije posmrtnih ostataka, stavljanjem u uporabu kapitalne opreme (za koju su Odlukom Vlade Republike Hrvatske iz 2019. godine osigurana financijska sredstva), povećana je mogućnost obrade posmrtnih ostataka u slučajevima gdje to do sada, zbog stanja posmrtnih ostataka, nije bilo moguće. Također, povećana je vjerojatnost utvrđivanja identiteta u slučajevima kada žrtva nema dovoljno krvnih srodnika ili/i kada nema bliskih krvnih srodnika.

Neidentificirani posmrtni ostaci pohranjeni su u Zajedničkoj grobnici za neidentificirane žrtve Domovinskoga rata na Krematoriju Gradskog groblja „Mirogoj“ u Zagrebu, zatim u grobnici na Centralnom groblju u Osijeku, dok je dio njih, zbog nedostatnih smještajnih resursa, nakon obrade klasičnim sudsko-medicinskim metodama i uzimanja uzoraka za analizu DNA, ukopan na mjestima prvobitne ekshumacije na mjesnim/gradskim grobljima. Posmrtni ostaci koji su bili pohranjeni na Zavodu za sudsku medicinu i kriminalistiku Medicinskoga fakulteta u Zagrebu, zbog predstojeće konstrukcijske obnove toga prostora, u listopadu 2022. godine, u organizaciji Ministarstva, privremeno su premješteni u objekte u prostoru vojarne „Pukovnik Marko Živković“ u Velikoj Gorici.

## Završetak postupka traženja

Sukladno čl. 27. Zakona, proces traženja nestale ili smrtno stradale osobe za koju nije poznato mjesto ukopa prestaje kada podnositelj zahtjeva za traženje prihvati nalaze identifikacije ili Ministarstvu dostavi izjavu o zaključenju postupka traženja izravno ili pak putem Hrvatskog Crvenoga križa ili Međunarodnoga odbora Crvenoga križa ili društva Crvenoga križa ili Crvenoga polumjeseca u zemlji u kojoj boravi.

U izvještajnom je razdoblju **završen** **postupak traženja za 45 osoba** evidentiranih u službenim evidencijama Ministarstva. Pritom je za 41 osobu postupak traženja zaključen temeljem prihvaćanja nalaza identifikacijeod strane obitelji[[1]](#footnote-1), a za četiri (4) osobe temeljem izjava obitelji o zaključenju postupka traženja.

## Pogrebna skrb

Nakon identifikacije, Ministarstvo je, sukladno čl. 29. Zakona, u suradnji s drugim nadležnim tijelima, ustanovama i pravnim osobama koje provode poslove iz svoje nadležnosti i/ili temeljem potpisanih sporazuma o obavljanju poslova za potrebe Ministarstva, organiziralo i koordiniralo pogrebnu skrb za identificirane osobe.

Tako je u izvještajnom razdoblju, sukladno željama obitelji, organizirana pogrebna skrb za **37 osoba**. Pritom, za četiri (4) identificirane osobe za koje je utvrđen status hrvatskoga branitelja, pogrebna skrb osigurana je sukladno čl. 137. Zakona o hrvatskim braniteljima iz Domovinskoga rata i članovima njihovih obitelji i Pravilniku o ostvarivanju prava na troškove ukopa uz odavanje vojnih počasti te grobno mjesto i njegovo održavanje. Za preostale 33 identificirane osobe, pogrebna skrb osigurana je sukladno čl. 57. Zakona o civilnim stradalnicima iz Domovinskog rata i Pravilniku o ostvarivanju prava na troškove ukopa

Pritom, prema iskazanim željama obitelji, Ministarstvo je na dan 8. travnja 2022. godine organiziralo zajednički ispraćaj i pokop 11 žrtava iz Tenja pronađenih u studenom 2021. godine u masovnoj grobnici na području Bobote. Zajedničkim ispraćajem i pokopom, na najvišoj razini, odano je poštovanje i počast nedužnim žrtvama velikosrpske agresije na Republiku Hrvatsku te priznanje patnji njihovim obiteljima, što ujedno pridonosi očuvanju i promicanju dostojanstva žrtava Domovinskog rata u cjelini.

1. **EVIDENCIJE**

## Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa

U svrhu prikupljanja podataka o osobama nestalim u Domovinskom ratu i njihovog pronalaska, sukladno čl. 32. Zakona, Ministarstvo vodi, organizira i održava službenu Evidenciju osoba nestalih u Domovinskom ratu i Evidenciju smrtno stradalih osoba u Domovinskom ratu za koje nije poznato mjesto ukopa te izdaje uvjerenja na zahtjev osoba koje imaju pravni interes. Službena evidencija sadrži osobne podatke o traženoj osobi, podatke o okolnostima nestanka te druge informacije koje su od značaja za proces traženja.

Način vođenja, sadržaj i ostalo u vezi s vođenjem evidencija uređeni su Pravilnikom o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa („Narodne novine“, broj 22/20.).

Prema stanju evidencija na dan 31. prosinca 2022. godine, otvorena su **1423** zahtjeva za traženje osoba nestalih u Domovinskom ratu te **393** zahtjeva za traženje posmrtnih ostataka smrtno stradalih osoba za koje nije poznato mjesto ukopa, što ukupno čini **1816** **neriješenih slučajeva iz razdoblja Domovinskoga rata**.

## 2.2. Evidencija o ekshumiranim, identificiranim i neidentificiranim posmrtnim ostacima

Ministarstvo, sukladno čl. 38. Zakona, vodi i službenu Evidenciju o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica te, kao i u slučaju prethodnih evidencija, izdaje uvjerenja na zahtjev osoba koje imaju pravni interes. U ovoj evidenciji se vode svi identificirani i neidentificirani posmrtni ostaci osoba koji su, u organizaciji i koordinaciji Uprave za zatočene i nestale Ministarstva, ekshumirani iz masovnih, pojedinačnih i asanacijskih grobnica. Posmrtni ostaci se, u navedenu Evidenciju upisuju nakon pronalaska, a temeljem zapisnika nadležnih pravosudnih tijela o ekshumaciji.

Način vođenja, sadržaj i ostalo u vezi s vođenjem Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica, uređeni su Pravilnikom o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica („Narodne novine“, broj22/20).

Prema stanju Evidencije na dan 31. prosinca 2022. godine, dosadašnjim tijekom procesa, iz masovnih, pojedinačnih i asanacijskih grobnica ekshumirani su posmrtni ostaci **5224 osobe**. Od ukupnoga broja ekshumiranih (5224), završno su **identificirani posmrtni ostaci 4370 osoba (83.6%)**. Prema tome, na dan 31. prosinca 2022. godine, **neidentificiranima se vode posmrtni ostaci 854 osobe**.

1. **SURADNJA S DRUGIM DRŽAVAMA, MEĐUNARODNIM ORGANIZACIJAMA I UDRUGAMA**

### U procesu traženja nestalih i smrtno stradalih osoba u Domovinskom ratu za koje nije poznato mjesto ukopa, nadležna tijela – Ministarstvo i Povjerenstvo Vlade Republike Hrvatske za osobe nestale u Domovinskom ratu (u daljnjem tekstu: Povjerenstvo), surađuju s nadležnim tijelima drugih država, poglavito Republike Srbije, Bosne i Hercegovine i Crne Gore. Uz navedeno, nadležna tijela surađuju i s međunarodnim organizacijama koje se bave pitanjem nestalih osoba. Posebna pozornost posvećena je suradnji s udrugama koje okupljaju obitelji nestalih osoba, radi daljnjeg doprinosa zaštiti, promicanju i ostvarivanju prava obitelji da im se omogući saznanje o njihovom nestalom članu ili pronalazak njegovih posmrtnih ostataka radi trajnog zbrinjavanja te da u najvećoj mogućoj mjeri budu upoznati s okolnostima nestanka ili smrtnog stradavanja.

### 3.1. Suradnja s drugim državama

U izvještajnom razdoblju nastavljena su nastojanja za unaprjeđenje bilateralne suradnje s nadležnim tijelima Republike Srbije i Bosne i Hercegovine, sukladno sklopljenim međunarodnopravnim instrumentima o suradnji iz područja traženja nestalih osoba.

**3.1.1. Republika Srbija**

Pitanje nestalih osoba i dalje predstavlja jedno od najsloženijih otvorenih pitanja u odnosima s Republikom Srbijom. Budući da većinu neriješenih slučajeva iz Domovinskoga rata čine hrvatski branitelji i civili nestali i smrtno stradali u oružanoj velikosrpskoj agresiji na Republiku Hrvatsku 1991./92. godine, nadležna tijela Republike Hrvatske, od uspostave odnosa s Republikom Srbijom 1995. godine (tada Saveznom Republikom Jugoslavijom), ističu sljedeća **otvorena pitanja/zahtjeve:**

1. Dostava informacija o nestalim osobama te primarnim i sekundarnim masovnim i pojedinačnim grobnicama na ranije okupiranim područjima Republike Hrvatske;
2. Povrat i dostava dokumentacije (dostava identifikacijskih protokola, povrat dokumentacije iz Vukovarske bolnice, Borovo Commerca, i dr.);
3. Provedbu ekshumacija na području Republike Srbije - nastavak ekshumacija registriranih grobnih mjesta te utvrđivanje i ekshumaciju neregistriranih grobnih mjesta.

U tu svrhu, nadležna tijela Republike Hrvatske traže pristup vojnim arhivima; prikupljanje podataka od osoba koje raspolažu tim saznanjima, a koje se nalaze na području Srbije; proaktivniji pristup u istraživanjima slučajeva masovnih i pojedinačnih nestanaka na području Republike Hrvatske te aktivnosti koje će osigurati da se u sklopu istraga ratnih zločina čije se žrtve vode nestalima, utvrde mjesta masovnih i pojedinačnih grobnica.

Također, radi unaprjeđenja suradnje, nadležna tijela Republike Hrvatske zalažu se za unaprjeđenje pravnoga okvira suradnje, prilagođenoga sadašnjem vremenskom i sadržajnom kontekstu, budući da je postojeći pravni okvir koji datira iz 1995., odnosno 1996. godine, prevladan.

Pritom, Republika Hrvatska, sukladno Zakonu, ustraje na tome da državljanstvo i prebivalište budu ključni kriterij za određivanje nadležnosti. Istodobno, traženje nestalih osoba u Republici Srbiji regulirano je Zakonom o upravljanju migracijama ("Sl. glasnik RS", br. 107/2012.), gdje se Komisija Vlade Republike Srbije za nestala licaproglašava nadležnom za sve nestale osobe na području bivše SFRJ od 1991. do 1995. godine, a što je istovjetno načelu „univerzalne jurisdikcije“ u predmetima ratnih zločina.

Budući da je ovakvo stajalište neprihvatljivo za Republiku Hrvatsku, o novom pravnom okviru suradnje moguće je razgovarati tek nakon što Republika Srbija prihvati i u svoj normativni okvir, kao kriterij za određivanje nadležnosti, ugradi načelo državljanstva odnosno prebivališta u trenutku nestanka.

Unatoč uloženim naporima, u izvještajnom razdoblju **od nadležnih tijela Republike Srbije** **nije zaprimljena niti jedna informacija od značaja za rješavanje istaknutih otvorenih pitanja/zahtjeva Republike Hrvatske.**

O izostanku napretka od strane Republike Srbije u rješavanju pitanja nestalih osoba, Ministarstvo je izvijestilo Ministarstvo vanjskih i europskih poslova, s kojim u suradnji, redovito prati izvješća (*non paper*) Europske komisije o poglavljima 23. i 24. za Srbiju[[2]](#footnote-2). U svojem očitovanju iz svibnja 2022. godine, Ministarstvo se činjenično izjasnilo kako Republika Srbija nije ostvarila napredak u rješavanju slučajeva nestalih osoba iz Republike Hrvatske,odnosno kakoRepublika Srbija nije ostvarila nikakav napredak u rješavanju istaknutih zahtjeva Republike Hrvatske u području nestalih osoba od otvaranja pregovora EU u poglavljima 23. i 24. u srpnju 2016. godine. Također, Ministarstvo se nedvojbeno izjasnilo kako će ustrajati na otvorenim pitanjima, a napredak Republike Srbije ocjenjivati prema njihovom rješavanju.

**3.1.2. Bosna i Hercegovina**

Radi rješavanja oko 200 slučajeva nestalih osoba u odnosima između Republike Hrvatske i Bosne i Hercegovine, pri čemu Republika Hrvatska putem Ministarstva traga za 73 osobe, sukladno Protokolu o suradnji između Vlade Republike Hrvatske i Vijeća ministara Bosne i Hercegovine u traženju nestalih osoba i Pravilima postupanja za njegovu provedbu, tijekom 2022. godine nastavljena je suradnja nadležnih državnih tijela Republike Hrvatske i Bosne i Hercegovine.

Tako je Ministarstvo organiziralo radni sastanak, održan u ožujku 2022. godine na kojem su, uz predstavnike Ministarstva, sudjelovali predstavnici nadležnoga Instituta za nestale osobe Bosne i Hercegovine, a s ciljem razmjene informacija o postupanjima prema otvorenim zahtjevima te dogovora o predstojećim aktivnostima.

Republici Hrvatskoj su, nakon obrade i preliminarne identifikacije, predani posmrtni ostaci jedne osobe s područja Republike Hrvatske, ekshumirane na području Bosne i Hercegovine, radi provedbe završne identifikacije.

Nadalje, sukladno Protokolu, Ministarstvo je pravovremeno obavijestilo Institut za nestale osobe Bosne i Hercegovine o terenskim istraživanjima mogućih mjesta ukopa posmrtnih ostataka osoba iz nadležnosti navedenoga Instituta, kojom prilikom posmrtni ostaci nisu pronađeni, te im omogućilo stručno promatranje navedenih aktivnosti.

Također, nastavljena je razmjena informacija i saznanja o nestalim osobama putem pisane korespondencije između nadležnih tijela.

Uz navedeno, s nadležnim tijelima Bosne i Hercegovine, nastavljena je suradnja i u okviru multilateralnog mehanizama (provedba *Okvirnoga plana za traženje osoba nestalih u oružanim sukobima na području bivše Jugoslavije* pokrenutoga na inicijativu Međunarodne komisije za nestale osobe.)

### 3.2. Suradnja s međunarodnim organizacijama i mehanizmima

Radi daljnjeg unaprjeđenja procesa traženja nestalih osoba, nadležna tijela Republike Hrvatske surađuju s brojnim međunarodnim organizacijama i mehanizmima - od Međunarodne komisije za nestale osobe, Međunarodnog odbora Crvenog križa, nadležnim tijelima Ujedinjenih naroda, Međunarodnog rezidualnog mehanizma za kaznene sudove, do brojnih drugih međunarodnih, humanitarnih i nevladinih organizacija. Ta suradnja je nastavljena i u izvještajnom razdoblju, pri čemu se osobito ističe suradnja po prethodno započetim projektima s Međunarodnom komisijom za nestale osobe i Međunarodnim odborom Crvenoga križa.

**3.2.1. Međunarodna komisija za nestale osobe (MKNO)**

Suradnja s Međunarodnom komisijom za nestale osobe (u daljnjem tekstu: MKNO), tijekom 2022. godine, odvijala se u sljedećim projektima:

1. **Nastavak provedbe Okvirnog plana za rješavanje pitanja osoba nestalih u sukobima na području bivše Jugoslavije**

U izvještajnom razdoblju nastavljena je provedba *Okvirnoga plana za rješavanje pitanja nestalih osoba u sukobima na području bivše Jugoslavije* (u daljnjem tekstu: Okvirni plan). Okvirni plan sklopljen je 2018. godine na inicijativu MKNO-a, a uz podršku Vlade Ujedinjenog Kraljevstva, radi jačanja multilateralne suradnje nadležnih tijela za traženje nestalih osoba Republike Hrvatske, Bosne i Hercegovine, Crne Gore, Republike Kosovo i Republike Srbije. Planom su obuhvaćene sljedeće ključne aktivnosti od zajedničkog interesa: *Baza podataka aktivnih slučajeva osoba nestalih u sukobima na području bivše Jugoslavije;* rješavanje slučajeva neidentificiranih posmrtnih ostataka te razmjena informacija o mjestima mogućih masovnih i pojedinačnih grobnica.

Krajem 2021./početkom 2022. godine, sukladno usuglašenim tehničkim izmjenama Okvirnoga plana i Radnih pravila i procedura za njegovu provedbu, započela je druga faza provedbe Okvirnoga plana, u kojoj je komparativno, osnažena uloga nadležnih državnih tijela za traženje nestalih osoba u odnosu na MKNO.

U izvještajnom razdoblju, predstavnici Ministarstva sudjelovali su na dva sastanka Skupine za nestale osobe (strateškoga tijela za provedbu Okvirnoga plana) i to na 7. redovnoj sjednici Skupine za nestale osobe, održanoj 2. kolovoza 2022. godine (putem video-konferencije) te 3. studenog 2022. godine u Den Haagu, Nizozemska. Tom prilikom je, u okviru summita Berlinskog procesa, predstavljeno Godišnje izvješće Skupine za nestale osobe te javna objava *Baze podataka aktivnih slučajeva osoba nestalih u sukobima na području bivše Jugoslavije* (u daljnjem tekstu: Baza podataka).

Baza podataka sadrži popis osoba nestalih u Domovinskom ratu na području Republike Hrvatske i drugim oružanim sukobima na području susjednih zemalja u razdoblju od 1991. do 2000. godine. Nastala je objedinjavanjem i usklađivanjem službenih evidencija koje vode nadležna tijela za traženje nestalih osoba.

S ciljem omogućavanja uvida u stanje popisa te informacija o nestalim osobama koje se ažuriraju u stvarnom vremenu, Baza podataka otvara mogućnost pružanja povratnih informacija ili saznanja o pojedinoj nestaloj osobi te stoga predstavlja koristan mehanizam u daljnjim nastojanjima za rasvjetljavanjem sudbina nestalih osoba.

Prethodno javnoj objavi Baze podataka, u izvještajnom razdoblju, održano je šest (6) sastanka Radne skupine za Bazu podataka, na kojima su sudjelovali predstavnici Ministarstva i to: 21. - 24. ožujka 2022. godine, 1. lipnja 2022. godine, 18. – 20. srpnja 2022. godine, 13. i 14. rujna 2022. godine, 13. i 14. listopada 2022. godine te 28. listopada 2022. godine. Uz značajan doprinos predstavnika Ministarstva na sastancima Radne skupine kroz razmjenu podataka od zajedničkog interesa svih sudionika, a koji su se većinom odnosili na one slučajeve nestalih osoba koji su u nadležnosti Republike Hrvatske, realizirani su predviđeni preduvjeti koji su u konačnici rezultirali javnom objavom Baze podataka u studenom 2022. godine.

Glede drugoga područja obuhvaćenoga Okvirnim planom - rješavanje slučajeva neidentificiranih posmrtnih ostataka, u izvještajnom razdoblju, uz sudjelovanje predstavnika Ministarstva, održana su dva sastanka Radne skupine za rješavanje neidentificiranih slučajeva i to: 27. siječnja 2022. godine u Prištini te 20. prosinca 2022. godine u Beogradu.

Na sastancima je nastavljen rad na raščlambi podataka o neidentificiranim posmrtnim ostacima koji su predmetom rada ovog radnoga tijela kako bi se postigao napredak u njihovom rješavanju te su razmatrani slučajevi od zajedničkoga interesa. Nadalje, u kontekstu Okvirnog plana za rješavanje slučajeva neidentificiranih posmrtnih ostataka prikupljanjem dodatnih referentnih uzoraka za analizu metodom DNA, nastavljene su aktivnosti usmjerene na razmjenu podataka o krvnim srodnicima nestalih osoba.

Uz istaknute aktivnosti, a u kontekstu provedbe Okvirnoga plana, predstavnici Ministarstva sudjelovali su 12. rujna 2022. godine u Podgorici, Crna Gora, na sastanku '*regionalnog*' Foruma za obitelji nestalih – mehanizma za razmjenu informacija s predstavnicima udruga obitelji nestalih osoba, kao i prilikom potpisivanja Memoranduma o razumijevanju između Regionalne koordinacije udruga obitelji nestalih u sukobima na području bivše Jugoslavije i MKNO (Sarajevo, 15. ožujka 2022. godine).

Imajući u vidu značaj multilateralne suradnje, uspostavljene Okvirnim planom, u rješavanju slučajeva od zajedničkoga interesa kao i za unaprjeđenje metodologije rada uopće, Ministarstvo je dalo punu i konstruktivnu potporu ovoj inicijativi te je u cijelosti ispunilo/ispunjava usuglašene obveze.

1. **Zajednički projekt identifikacija metodom analize DNA**

Uz provedbu Okvirnoga plana, u izvještajnom razdoblju nastavljena je i provedba *Zajedničkog projekta identifikacija metodom analize DNA* zaključenoga 2004. godine između Ministarstva i MKNO-a.

Sukladno odredbama toga Projekta, nastavljena je razmjena nalaza uzoraka posmrtnih ostataka i referentnih uzoraka radi identifikacije, kao i razmjena podataka o krvnim srodnicima radi prikupljanja dodatnih referentnih uzoraka, a uz punu zaštitu podataka sukladno najvišim međunarodnim standardima

Izuzetno uspješnom provedbom Projekta od 2004. godine, omogućena je završna identifikacija posmrtnih ostataka ukupno 553 osobe nestale ili smrtno stradale na području Republike Hrvatske od kojih je u izvještajnom razdoblju identificirano njih osam (8). Uz doprinos u rješavanju konkretnih slučajeva nestalih osoba, ovaj Projekt, utemeljen na ravnopravnim i partnerskim odnosima, pridonio je daljnjem razvoju metodologije i dostizanju najviših standarda u Republici Hrvatskoj u području identifikacije posmrtnih ostataka.

**3.2.2. Međunarodni odbor Crvenoga križa**

U području suradnje s Međunarodnim odborom Crvenoga križa (u daljnjem tekstu: MOCK), u izvještajnom razdoblju nastavljena je raščlamba dokumentacije zaprimljene provedbom *Memoranduma o suglasnosti između Ministarstva hrvatskih branitelja i Međunarodnog odbora Crvenog križa o prijenosu i uporabi informacija i dokumenata o osobama nestalim u Domovinskom ratu u Republici Hrvatskoj (1991.-1995.), pribavljenih iz međunarodnih arhiva*, sklopljenog 17. 7. 2019. godine.

Također, Ministarstvo je nastavilo izravnu suradnju s MOCK-om, kao i onu posredstvom Hrvatskog Crvenoga križa, u ažuriranju evidencije nestalih osoba, kao i prilikom organizacije završnih identifikacija posmrtnih ostataka, u slučajevima kada obitelji nestalih i smrtno stradalih osoba čija je identifikacija organizirana, borave ili prebivaju izvan Republike Hrvatske.

Imajući u vidu poseban značaj i ugled kojega MOCK uživa na općoj razini u pružanju humanitarnih usluga, kao i doprinos u rješavanju konkretnih slučajeva nestalih osoba, nadležna tijela i u predstojećem razdoblju planiraju nastavak suradnje u svim navedenim projektima, a kako je istaknuto i na sastanku potpredsjednika Vlade Republike Hrvatske i ministra hrvatskih branitelja Tome Medveda na sastanku s predstavnicima MOCK-a održanom u studenom 2022. godine.

### 3.3. Suradnja s udrugama

Polazište u rješavanju pitanja nestalih osoba u Republici Hrvatskoj, koje je ugrađeno i u Zakon, jest pravo obitelji da saznaju istinu o sudbini svojih članova. Ministarstvo posebnu pozornost posvećuje odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa i udrugama koje ih okupljaju. Vodeći se istim ciljem – pronalaskom njihovih nestalih i smrtno stradalih članova, postignuta je kontinuirana suradnja utemeljena na zajedništvu. Pri tom, posebno se ističe izrazito dobra suradnja i partnerski odnos sa Savezom udruga obitelji zatočenih i nestalih hrvatskih branitelja i Zajednicom udruga civilnih stradalnika Domovinskoga rata Hrvatske.

Tako je Ministarstvo održalo sastanke s predstavnicima udruga koje okupljaju obitelji nestalih, kojom prilikom su predstavnicima udruga pružene cjelovite informacije o provedenim i planiranim aktivnostima u području potrage za osobama nestalim u Domovinskom ratu. U svim slučajevima i u mjeri u kojoj je moguće, obitelji nestalih osoba i udruge koje ih okupljaju, aktivno su sudjelovale u procesu traženja.

Također, Ministarstvo je sudjelovalo u programima udruga koje okupljaju obitelji nestalih osoba - od izvještajnih sabora, obljetnica i javnih tribina gdje je, s predstavnicima drugih nadležnih tijela u području potrage za nestalim osobama, pružilo pune informacije o svome radu. Tako su aktivnosti i rezultati Ministarstva u traženju osoba nestalih u Domovinskom ratu predstavljeni na tribinama u organizaciji Saveza udruga obitelji zatočenih i nestalih hrvatskih branitelja i njegovih članica održanim 30. ožujka 2022. godine u Vukovaru, 21. lipnja 2022. godine u Pakracu, 11. listopada 2022. godine u Novom Selu Glinskom te 9. prosinca 2022. godine u Zagrebu. Posebno ističemo obilježavanje Međunarodnoga dana nestalih osoba i Dana sjećanja na nestale osobe u Domovinskom ratu, održano 30. kolovoza 2022. godine u Vukovaru, u organizaciji udruga obitelji nestalih osoba, a uz potporu i pokroviteljstvo Ministarstva, koje je tom prilikom ujedno predstavilo svoj rad.

Ministarstvo je bilo na raspolaganju udrugama za sve pisane upite i zamolbe za dostavom podataka na koje je pravovremeno odgovaralo, a o svim aktivnostima vezanim uz traženje nestalih osoba, Ministarstvo je udruge, kao i cjelokupnu javnost, izvještavalo putem službenih informativnih kanala.

Radi daljnjeg podizanja svijesti javnosti o pitanju osoba nestalih u Domovinskom ratu te predstavljanja napora i postignuća u njihovom pronalasku, Ministarstvo je sudjelovalo na taktičko-tehničkom zboru povodom obilježavanja Dana Hrvatske vojske, Dana Hrvatske kopnene vojske i 31. obljetnice ustrojavanja Hrvatske vojske (Zagreb, svibanj 2022. godine), zatim povodom obilježavanja Dana pobjede i domovinske zahvalnosti, Dana hrvatskih branitelja i 27. obljetnice vojno-redarstvene operacije „Oluja“ (Knin, kolovoz 2022. godine) te povodom obilježavanja 31. obljetnice Bitke za Vukovar (Vukovar, rujan 2022. godine).

## UTROŠAK FINANCIJSKIH SREDSTAVA

Za provedbu aktivnosti terenskih istraživanja i ekshumacije, obrade i identifikacije posmrtnih ostataka te pogrebne skrbi o identificiranim žrtvama (iz točke 1. Izvješća), Državnim proračunom za 2022. godinu, osigurana su financijska sredstva u iznosu od 6.180.000,00 kuna, od kojih su (prema stanju na dan 31. prosinca 2022. godine) **utrošena sredstva u iznosu od 4.965.427,98 kuna**, odnosno 80,35 %.

## Zaključak

U izvještajnom razdoblju, sva nadležna tijela u Republici Hrvatskoj, predvođena Ministarstvom, pridonijela su rješavanju pitanja osoba nestalih u Domovinskom ratu, provedbom aktivnosti iz svoje nadležnosti.

Tako su prikupljena saznanja o 70 mogućih mjesta prikrivenih masovnih i pojedinačnih grobnica, provedeno je cjelovito terensko istraživanje 76 indiciranih lokacija (pretraženo je 70.485 m2), pronađeni su i ekshumirani posmrtni ostaci 7 osoba. Nadalje, završno su identificirani posmrtni ostaci 49 osoba te je organizirana je pogrebna skrb za 37 identificiranih osoba.

Uz aktivnosti izravno usmjerene na rješavanje slučajeva nestalih osoba, sukladno Zakonu, nastavljene su i aktivnosti radi daljnjeg unaprjeđenja metodologije rada, posebice u području obrade i identifikacije posmrtnih ostataka.

Nastavljeni su napori u području unaprjeđenja bilateralne suradnje, no ključnom preprekom pronalasku nestalih osoba i dalje ostaje izostanak suradnje od strane nadležnih tijela Republike Srbije.

Također, nastavljena je suradnja s međunarodnim organizacijama koje se u svom djelokrugu bave pitanjem nestalih osoba.

Posebna pozornost posvećena je odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa. U izvještajnom razdoblju je nastavljena iznimna suradnja i partnerski odnos s udrugama koje okupljaju obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

No, unatoč svim uloženim naporima, Republika Hrvatska, putem nadležnoga Ministarstva još traga za **1.816 nestalih i smrtno stradalih osoba u Domovinskom ratu za koje nije poznato mjesto ukopa** (stanje evidencija na dan 31. prosinca 2022. godine).

1. Kao što je navedeno u Odjeljku 1.4. (str. 5), od 49 identificiranih osobe, za njih 41 pri Ministarstvu je bio pokrenut postupak traženja, dok za 8 identificiranih osoba nije bio pokrenut postupak traženja te se nisu vodile u službenim evidencijama Ministarstva [↑](#footnote-ref-1)
2. U pristupnim pregovorima Republike Srbije Europskoj uniji (prema Zajedničkom stajalištu EU-a iz srpnja 2016.), pitanje nestalih osoba zastupljeno je unutar privremenog referentnog mjerila koje se odnosi na unaprjeđenje postupanja u predmetima ratnih zločina [↑](#footnote-ref-2)